PATVIRTINTA

Kėdainių dailės mokyklos

direktoriaus 2015 m. rugpjūčio 31 d.

įsakymu Nr. V-1-26

**KĖDAINIŲ DAILĖS MOKYKLA**

**MOKINIŲ PAŽANGOS IR PASIEKIMŲ VERTINIMO TVARKOS APRAŠAS**

**I. BENDROSIOS NUOSTATOS**

1. Mokinių pažangos ir pasiekimų vertinimo tvarkos aprašas reglamentuoja ugdytinių mokymosi pažangos ir pasiekimų vertinimą.

2. Tvarkos apraše aptariami vertinimo tikslai ir uždaviniai, vertinimo principai ir nuostatos, vertinimas ugdymo procese ir baigus programą.

3. Vertinimo tvarką grindžia mokyklos ugdymo turinį reglamentuojantys dokumentai.

**II. VERTINIMO TIKSLAI IR UŽDAVINIAI**

4. Vertinimo tikslas – padėti mokiniui mokytis, bręsti kaip asmenybei.

5. Vertinimo uždaviniai:

5.1. padėti mokiniui pažinti save, suprasti savo stipriąsias ir silpnąsias puses, įsivertinti mokymosi pasiekimų rezultatus, kelti mokymosi tikslus;

5.2. suteikti tėvams (globėjams, rūpintojams) informaciją apie vaiko mokymąsi, stiprinti ryšius tarp vaiko, tėvų (globėjų, rūpintojų) ir mokyklos.

**III. VERTINIMO NUOSTATOS IR PRINCIPAI**

6. Vertinimo nuostatos:

6.1. vertinimas grindžiamas šiuolaikine ugdymo(si) samprata, psichologiniais amžiaus tarpsnių ypatumais, individualiais mokinio poreikiais;

6.2. vertinama tai, kas buvo numatyta pasiekti ugdymo procese: mokinių žinios ir supratimas, dalyko gebėjimai;

6.3. vertinama individuali mokinio pažanga, mokinio pasiekimus lyginant su ankstesniais;

6.4. vengiama lyginti mokinių pasiekimus tarpusavyje.

7. Vertinimo principai:

7.1. pozityvumas ir konstruktyvumas – vertinama tai, ką mokinys išmoko, nurodomos spragos ir padedama jas ištaisyti;

7.2. atvirumas ir skaidrumas – su mokiniais tariamasi dėl vertinimo kriterijų ir procedūrų;

7.3. objektyvumas ir veiksmingumas – vertinimas pritaikomas pagal mokinių poreikius ir galimybes, pasiekimus ir daromą pažangą.

**IV. VERTINIMAS UGDYMO PROCESE**

8. Formalųjį švietimą papildančio ugdymo programų vertinimas:

8.1. pradiniame dailės ugdyme vertinama simboliais ,,Teptukas“ (puiku), ,,Pieštukas“ (gerai), ,,Trintukas“ (reikia pasistengti). Formalųjį švietimą papildančio pradinio ugdymo programoje taikomas formuojamasis vertinimas. Šio vertinimo tikslas – padėti mokytis. Mokinio veikla vertinama žodžiu, pagyrimais arba paskatinimais aktyviau siekti tikslo. Mokymosi rezultatai aptariami su tėvais (globėjais, rūpintojais);

8.2. formalųjį švietimą papildančio pagrindinio dailės ugdymo programose mokinių ugdymo pažangai vertinti taikomi ir derinami šie vertinimo metodai: formuojamasis, diagnostinis ir apibendrinamasis. Vertinama taikant 10 balų vertinimo sistemą:

8.2.1. mokomųjų dalykų (piešimo, tapybos, kompozicijos, odos, tekstilės, grafinio dizaino, keramikos) vertinimo kriterijai:

10 (puiku) – nepriekaištingai atliktos užduotys. Atlikimo technika puiki, ryškus kūrybiškumas ir individuali pažanga.

9 (labai gerai) – nepriekaištingai atliktos užduotys, tačiau pasitaiko neesminių netikslumų.

8 (gerai) – užduotys atliktos teisingai, tačiau kartojasi klaidos.

7 (pakankamai gerai) – užduotys pakankamai gerai atliktos, tačiau nėra užbaigtumo, kūrybiško atlikimo technikoje.

6 (patenkinamai) – užduotys atliktos ne iki galo, su klaidomis, nesimato mokinio pažangos.

5 (pakankamai patenkinamai) – nepilnai atliktos užduotys, trūksta darbų, nėra mokinio pastangų.

4 (silpnai) – trūksta darbų, darbai atlikti ne iki galo, darbai pradinėje stadijoje.

3 (blogai) – darbų atlikimo lygis žemas, bandyta atlikti darbą nepaisant keliamų reikalavimų.

2 (labai blogai) – mokinys nesuprato ir užduotis neatlikta.

1 (nieko neatliko) – darbai neatlikti, nėra pateisinamos priežasties.

8.2.2. dailėtyros vertinimo kriterijai:

10 (puiku) – teorinės žinias integruoja, argumentuoja nuomonę, tikslingai naudoja sąvokas.

9 (labai gerai) – žinias integruoja, savarankiškai randa informaciją, teisingai naudoja sąvokas.

8 (gerai) – teorinės žinios geros: analizuoja, daro išvadas, diskutuoja, tiksliai formuluoja sąvokas.

7 (pakankamai gerai) – supranta, analizuoja ir taiko žinias naujose situacijose; priskiria, palygina, interpretuoja.

6 (patenkinamai) – supranta ir taiko žinias, palygina, apibūdina.

5 (pakankamai patenkinamai) – supranta esmę: atlieka, klausia, perduoda informaciją, pateikia pavyzdžių,

4 (silpnai) – minimalios teorinės žinios, rodo supratimą, apibūdina savais žodžiais.

3 (blogai) – nors žinios ir fragmentiškos, bet: atskiria, išskiria, nustato, išvardina.

2 (labai blogai) – žinios fragmentiškos, mokinys nesupranta ir negali apibūdinti savais žodžiais.

1 (nieko neatliko) – žinių ir supratino nėra.

8.2.3. baigiant ugdymo programą (ketvirtoje klasėje) mokinys atlieka baigiamąjį darbą iš pasirinktos dailės srities, laiko dailėtyros egzaminą.

8.3. mokinių pasiekimai vertinami du kartus per mokslo metus, peržiūrai pateikus visus sukurtus darbus, eskizus. Metinis pažymys vedamas iš pusmečių pažymių mokinio naudai.

8.4. vertinimas fiksuojamas dienynuose, suvestinėse, mokinių asmens bylose.

9. Kėlimas į aukštesnes klases:

9.1. į aukštesnes pagrindinio dailės ugdymo klases keliami ugdytiniai, turintys teigiamus metinius įvertinimus;

9.2. dėl pateisinamos priežasties neįvykdžius programos, Mokytojų tarybos sprendimu, mokiniui leidžiama kursą kartoti antrus metus.

**V. BAIGIAMOSIOS NUOSTATOS**

10. Iškilusios konfliktinės situacijos, susijusios su mokinių pasiekimų vertinimu, svarstomos Mokyklos savivaldos institucijose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_